У Вікіпедыі ёсць артыкулы пра іншых асоб з прозвішчам Жукаў.
**Анатоль Барысавіч Жу́каў** (6 жніўня 1901, Харкаў — 22 верасня 1979, Масква) — савецкі вучоны ў галіне лясной гаспадаркі, доктар сельскагаспадарчых навук (1948), прафесар (1950), акадэмік Акадэміі навук СССР (1966). Заслужаны дзеяч навукі РСФСР.

Біяграфія
---------

Нарадзіўся ў Харкаве. З сярэбраным медалём скончыў Харкаўскую другую мужчынскую казённую гімназію і ў 1919 годзе паступіў на лясны факультэт Харкаўскага інстытута сельскай гаспадаркі і лесаводства, які скончыў у 1923 годзе. Адначасова з вучобай у 1920—1921 гг. працаваў статыстам ва Упраўленні паўднёвых чыгунак і ў 1922—1923 гг. таксатарам у Харкаўскім губернскім упраўленні лясамі. У 1923 годзе, пасля атрымання дыплома быў накіраваны ў Сумскую вобласць памочнікам ляснічага ў Трасцянецкім доследным лясніцтве. У 1928 годзе прызначаны загадчыкам лесатэхнічным аддзелам Цэнтральнай лясной доследнай станцыі Украіны. У 1930—1937 гг. — загадчыка аддзелам лесаводства Украінскага навукова-даследчага інстытута лясной гаспадаркі і агралесаміліярацыі, намеснік дырэктара па навуковай рабоце.

У 1938 годзе А. Б. Жукаў прызначаны намеснікам дырэктара Беларускага навукова-даследчага інстытута лясной гаспадаркі. У 1954—1956 гг. — намеснік дырэктара, дырэктар Усесаюзнага навукова-даследчага інстытута лясной гаспадаркі. У 1948 годзе на вучоным савеце Інстытута лесу АН СССР абараніў доктарскую дысертацыю на тэму «Дубравы Украины и способы их восстановления». У 1956 годзе па запрашэнню акадэміка У. М. Сукачова А. Б. Жукаў перайшоў працаваць у Інстытут лесу, дзе ўзначаліў аддзел лесаводства. У 1959 годзе пад яго кіраўніцтвам Інстытут лесу АН СССР быў пераведзены ў Краснаярск і на яго аснове створаны Інстытут лесу і драўніны Сібірскага аддзялення АН СССР (сучасны Інстытут лесу імя У. М. Сукачова Сібірскага аддзялення Расійскай акадэміі навук).

У 1966 годзе А. Б. Жукаў абраны сапраўдным членам АН СССР.

Памёр А. Б. Жукаў 21 верасня 1979 г. Пахаваны ў Маскве.

Навуковая і грамадская дзейнасць
--------------------------------

Вучонаму належаць працы па пытаннях біяцэналогіі дубовых лясоў, стварэння лесапалос, вырошчвання лясоў прамысловага значэння і інш. Ён займаўся вывучэннем лясоў Сібіры, у тым ліку лясоў басейна возера Байкал.

У 1972 годзе па ініцыятыве А. Б Жукава быў створаны Навуковы савет па праблемах лесу АН СССР. У 1954 і 1960 гг. ён узначальваў дэлегацыі СССР на сусветных лясных кангрэсах у Індыі і ЗША. У 1967—1979 гг. галоўны рэдактар часопіса «Лесоведение» і член рэдакцыйнай калегіі часопіса «Лесное хозяйство». А. Б. Жукаў таксама ўваходзіў у склад навуковых саветаў Міністэрства лясной гаспадаркі СССР, Дзяржаўнага камітэта лясной гаспадаркі СССР, быў старшынёй Аб’яднанага вучонага савета па біялагічным навукам Сібірскага аддзялення АН СССР, членам прэзідыума Сібірскага аддзялення.

Двойчы (1970 і 1974 гг.) абіраўся дэпутатам Вярхоўнага Савета СССР. Быў дэпутатам мясцовых Саветаў.

Узнагароды
----------

* 2 ордэны Леніна,
* ордэн Кастрычніцкай Рэвалюцыі,
* ордэн Працоўнага Чырвонага Сцяга,
* медалі.

Зноскі
------

1. ↑  Жуков Анатолий Борисович // Большая советская энциклопедия: [в 30 т.] / под ред. А. М. Прохоров — 3-е изд. — М.: Советская энциклопедия, 1969. Праверана 28 верасня 2015.<a href='https://wikidata.org/wiki/Track:Q5061737'></a><a href='https://wikidata.org/wiki/Track:Q17378135'></a>
2. ↑  Беларуская энцыклапедыя: У 18 т. Т. 6: Дадаізм — Застава / Рэдкал.: Г. П. Пашкоў і інш. — Мн. : БелЭн, 1998. — Т. 6.
3. 1 2 3  *А. А. Онучин, Е. Н. Савин, М. Д. Евдокименко, А. И. Лобанов* ПАМЯТИ АКАДЕМИКА АНАТОЛИЯ БОРИСОВИЧА ЖУКОВА (к 115-летию со дня рождения) // Сибирский лесной журнал (руск.)
4. 1 2 3  *Петренко Е.* «МАРШАЛ» ЛЕСА Архівавана 19 студзеня 2019. (руск.)

Літаратура
----------

* Жукаў Анатоль Барысавіч // Беларуская энцыклапедыя: У 18 т. Т. 6: Дадаізм — Застава / Рэдкал.: Г. П. Пашкоў і інш. — Мн. : БелЭн, 1998. — Т. 6. — 576 с. — 10 000 экз. — ISBN 985-11-0035-8. — ISBN 985-11-0106-0 (т. 6). — С. 444.
* Академик А. Б. Жуков и советское лесоводство (к 80-летию со дня рождения) // Лесоведение. — 1981. — № 6. (руск.)
* *Побединский А. В.* Выдающийся учёный и организатор лесной науки // Лесн. хоз-во. — 1991. — № 7. (руск.)

Спасылкі
--------

* Профіль Анатоля Барысавіча Жукава на афіцыйным сайце РАН (руск.)
* Календарь памятных дат СО РАН — Жуков Анатолий Борисович (руск.)
* *А. А. Онучин, Е. Н. Савин, М. Д. Евдокименко, А. И. Лобанов* ПАМЯТИ АКАДЕМИКА АНАТОЛИЯ БОРИСОВИЧА ЖУКОВА (к 115-летию со дня рождения) // Сибирский лесной журнал (руск.)
* ЖУКОВ Анатолий Борисович (1901—1979) // Комитет лесного хозяйства Московской области Архівавана 21 чэрвеня 2021. (руск.)
* *Петренко Е.* "МАРШАЛ" ЛЕСА Архівавана 19 студзеня 2019. (руск.) // Выданне Сібірскага аддзялення РАН «Наука в Сибири»

|  |  |
| --- | --- |
| ⚙️   Слоўнікі і энцыклапедыі | Вялікая расійская (старая версія) · Вялікая расійская (навукова-адукацыйны партал) |
| Нарматыўны кантроль | VIAF: 2108154260686624480009 |